b'\n_START_ARTICLE_\nAGA (yhti\xc3\xb6)\n_START_PARAGRAPH_\nAGA on ruotsalainen kaasuntuotantoyhti\xc3\xb6. Sill\xc3\xa4 on toimintaa kaikissa Pohjoismaissa sek\xc3\xa4 Baltian maissa. Suomen p\xc3\xa4\xc3\xa4konttori sijaitsee Espoossa. Vuodesta 2000 alkaen AGA on ollut osa Linde-konsernia, jolla on noin 65\xc2\xa0500 ty\xc3\xb6ntekij\xc3\xa4\xc3\xa4 yli 100 maassa. Vuonna 2014 Linden liikevaihto oli noin 17 miljardia euroa._NEWLINE_AGA valmistaa ja markkinoi teollisuus-, erikois- sek\xc3\xa4 l\xc3\xa4\xc3\xa4kkeellisi\xc3\xa4 kaasuja. Teollisuuskaasuja k\xc3\xa4ytet\xc3\xa4\xc3\xa4n hitsaamiseen, pakastamiseen, energiantuotantoon, l\xc3\xa4mmitt\xc3\xa4miseen, analysointiin, j\xc3\xa4\xc3\xa4hdytt\xc3\xa4miseen ja testaamiseen. Kaasuja k\xc3\xa4ytet\xc3\xa4\xc3\xa4n mm. metallurgian prosesseissa, kemian- ja elintarviketeollisuudessa, ymp\xc3\xa4rist\xc3\xb6nsuojelussa, lasin ja elektroniikan valmistuksessa, rakennusalalla, l\xc3\xa4\xc3\xa4keteollisuudessa sek\xc3\xa4 tutkimus- ja kehitysty\xc3\xb6ss\xc3\xa4. L\xc3\xa4\xc3\xa4kkeellisi\xc3\xa4 kaasua (markkinoija Linde Healthcare) k\xc3\xa4ytet\xc3\xa4\xc3\xa4n sairaanhoidossa ja kotisairaanhoidossa._NEWLINE_AGAn yleisimpi\xc3\xa4 tuotteita ovat happi, typpi, argon, hiilidioksidi, asetyleeni, vety, nestekaasu sek\xc3\xa4 erikoiskaasut ja \xe2\x80\x93seokset. Kaasuja toimitetaan suoraan asiakkaille niin pulloissa kuin nestem\xc3\xa4isess\xc3\xa4 muodossa, isommille asiakkaille suoraan putkea pitkin.\n_START_SECTION_\nHistoriaa\n_START_PARAGRAPH_\nTeollisuusyritys AGA (Aktiebolaget Gasaccumulator) syntyi Ruotsissa vuonna 1904. Suomen tyt\xc3\xa4ryhti\xc3\xb6 perustettiin 1917; ensimm\xc3\xa4inen asetyleenitehdas aloitti toimintansa 1919 ja happitehdas kolme vuotta my\xc3\xb6hemmin. Yrityksen perustaja Gustaf Dal\xc3\xa9n kehitti kaasujen turvallisuuteen ja k\xc3\xa4ytt\xc3\xb6\xc3\xb6n liittyvi\xc3\xa4 ratkaisuja, kuten asetyleenin turvallisen sideaineen ja aurinkoventtiilin (er\xc3\xa4\xc3\xa4nlainen h\xc3\xa4m\xc3\xa4r\xc3\xa4kytkin) kaasumajakkaan, jolla ohjattiin kaasuvalomajakoiden ja -poijujen valojen toimintaa automaattisesti. T\xc3\xa4st\xc3\xa4 aurinkoventtiilist\xc3\xa4 Dal\xc3\xa9n sai Nobelin fysiikan palkinnon vuonna 1912._NEWLINE_1920-luvulta alkaen AGA laajeni vauhdilla ja laati keksint\xc3\xb6j\xc3\xa4 toisensa per\xc3\xa4\xc3\xa4n. Majakoihin, radioihin ja televisioihin liittyvien tuotteiden lis\xc3\xa4ksi AGA on historiansa aikana valmistanut muun muassa filmiprojektoreita, et\xc3\xa4isyysmittareita, periskooppeja, syd\xc3\xa4n-keuhkokoneita, akkuja ja l\xc3\xa4mp\xc3\xb6pattereita. Kaasusektoriin AGA alkoi keskitty\xc3\xa4 1960-luvulla.'